ยกชั้นอาชีพรับทวงหนี้
สมาคมทวงหนี้ติวเข้มพนักงาน พร้อมเปิดสอบใบอนุญาตตามหนี้ครั้งแรกของประเทศ 600 คน เตรียมยกระดับเป็นวิชาชีพ
1 ส.ค. 2559

สมาคมทวงหนี้ติวเข้มพนักงาน พร้อมเปิดสอบใบอนุญาตตามหนี้ครั้งแรกของประเทศ 600 คน เตรียมยกระดับเป็นวิชาชีพ
นายประชา ชัยสุวรรณ นายกกิตติมศักดิ์ สมาคมผู้ประกอบการทวงถามหนี้สถาบันการเงิน เปิดเผยว่า เมื่อเร็วๆ นี้สมาคมเปิดอบรมพร้อมทั้งจัดสอบพนักงานติดตามทวงหนี้ ซึ่งเป็นครั้งแรกของประเทศไทย เพื่อที่จะออกใบอนุญาตว่าพนักงานผ่านฝึกอบรมการติดตามทวงหนี้ที่ถูกต้องตามกฎหมาย ทั้งนี้มีบริษัทสมาชิกส่งพนักงานมาสอบกว่า 600 คน ซึ่งใบผ่านการสอบพนักงานทวงหนี้จะมีระยะเวลา 1 ปี และจะต้องมาทบทวนความรู้หรืออบรมทุกปี
นอกจากนี้ ยังได้เตรียมประสานงานกับคณะกรรมการกำกับธุรกิจการติดตามทวงหนี้ ซึ่งจะร่วมกันพัฒนาพนักงานติดตามทวงหนี้ให้ปฏิบัติถูกต้องตามกฎหมายทวงถามหนี้ฉบับใหม่ โดยสมาคมจะเป็นผู้ฝึกอบรมและคิดหลักสตูรให้ และในอนาคตจะให้คณะกรรมการกำกับธุรกิจติดตามหนี้เป็นหน่วยงานของรัฐออกใบอนุญาตให้
ทั้งนี้ สมาคมตั้งเป้าหมายจะยกระดับการติดตามทวงหนี้เป็นวิชาชีพ โดยเบื้องต้นจะมีการเปิดอบรมพนักงานติดตามทวงหนี้สำหรับบริษัทสมาชิกก่อน ซึ่งส่วนใหญ่เป็นบริษัทติดตามทวงหนี้ให้กับสถาบันการเงินเฉพาะธนาคารพาณิชย์ โดยเปิดอบรมและสอบทุกเดือน เดือนละ 500 คน จากปัจจุบันคาดว่าจะมีพนักงานติดตามทวงหนี้ประมาณ 3 หมื่นคน รวมทั้งชักชวนให้บริษัทตามหนี้รายเล็กในต่างจังหวัดเข้ามาร่วมเป็นสมาชิกในสมาคมด้วย
ปัจุบันสมาคมมีบริษัทสมาชิกทำธุรกิจติดตามทวงหนี้ประมาณ 20 บริษัท ส่วนใหญ่ติดตามทวงหนี้ของสถาบันการเงิน ธนาคารพาณิชย์ ซึ่งติดตามพอร์ตดูแลติดตามหนี้ให้กับสถาบันการเงินเกินกว่า 50% ของสินเชื่อที่ไม่ก่อให้เกิดรายได้ (เอ็นพีแอล) ทั้งหมดประมาณแสนล้านบาท นอกจากนี้ยังมีบริษัทติดตามทวงหนี้รายเล็กที่เน้นการติดตามทวงหนี้ สถาบันการเงินที่ไม่ใช่ธนาคารพาณิชย์ (นันแบงก์)ลีสซิ่งรถยนต์ จักรยานยนต์ รวมถึงกลุ่มบริษัทที่ติดตามทวงหนี้ลูกหนี้กองทุนเงินให้กู้ยืมเพื่อการศึกษา (กยศ.) ซึ่งคาดว่าจะมีอีกจำนวนมาก
นายประชา กล่าวว่า สถานการณ์การติดตามทวงหนี้ในช่วงครึ่งแรกยังคงทรงๆ ตัว ทั้งปริมาณการติดตามหนี้ยังคงไหลมาอย่างต่อเนื่อง รวมทั้งยังไม่มีปัจจัยใดๆ ที่ชี้ชัดว่าลูกหนี้จะมีปัญหาการชำระหนี้ล่าช้า แต่สถานการณ์การฟ้องร้องดำเนินคดียังคงมีมากขึ้นกว่าเท่าตัว เนื่องจากเจ้าหนี้ต้องการที่จะยื่นฟ้องดำเนินคดีเร็วขึ้น ล่าสุดศาลแขวงธนบุรีได้มีการเปิดทำการศาลนอกเวลาในวันหยุดนอกเวลาราชการ ทุกวันเสาร์ตั้งแต่เวลา 08.30-16.30 น. เนื่องจากจำนวนคดีความผู้บริโภคและมีการคดีความเกี่ยวกับการไกล่เกลี่ยมากขึ้น